  Руслан Нуриахметов Анжелика Тихонова корреспондент Удмуртиын лымшор ёросъёсысь гурт возёс удысын ужасьёс 25-27 оштолэзе кизьыны потыны дасясько. 2022-тӥ арын элькунын кизёно муослэсь быдӟалазэс 30 сюрс гектарлы йылэтыны чаклало, со пӧлын валэс юос улэ – 18 процентлы (462 сюрс 800 гектарозь). Со сярысь аппарат кенешонын улосвыл кивалтэтлэн тӧроезлэн воштӥсез Ольга Абрамова ивортӥз. Ӧнерчиослэн чакламзыя, кын улэ кизем 95 процентэз будосъёс туэ умой потӥзы. Соин ик выльысь кизьыны трос кулэ уз луы. « Валтӥсез, мар милемыз али сюлмаськытэ, со муослэн эсэплэсь 10 процентлы мускытгес луэмзы. Со бусыосы потонэз но гурт возёс будосъёсты утялтонэз ӝегатыны быгатоз » Ольга Абрамова, Удмуртиысь кивалтэтлэн тӧроезлэн воштӥсез Ольга Абрамова пусйиз, элькунысь гурт возёсъёсын 89 процентэз кидыссы куронъёслы тупа. Со вакытэ туэ ньыльмоссэ муосты «элита» категориысь кыдысэн кизёзы. Эстӥськон но тырмыт дасямын – оштолэзьлы кулэезлэсь 145 процентэз. « Туэ минерал ватсэтъёсмы но 1,5 поллы тросгес, удобрениосты льготая басьтон план, кудӥз вань Россиын, ар пумозь азьланьтэмын. Ми Удмуртилэсь куриськон дасям но Россиысь гурт возёсъя министерствое келям ни» Ольга Абрамова, Удмуртиысь кивалтэтлэн тӧроезлэн воштӥсез Кизён вакыт Удмуртиын 5,5 миллиард манет тыр усёз шуыса чаклало. Со гурт возёсъёслэн ас коньдонзы но, кун юрттэт но. Туэ кизён ужъёсты нуыны удыслы 3,1 миллиард манет льготая кредитъёс сётӥзы, эшшо гурт возёсъёслы 345,8 миллион манет тыр коньдон быдтонъёссэс берыктӥзы.  Санкциос юнматон вакытэ техникалы воштон ёзъёс тырмытон но соосты тупатъян сюлмаськытэ. Ольга Абрамовалэн кылъёсызъя, поставщикъёссылэн кунгож сьӧрысь ваем техникалы 50 процентэз пала запчастьёссы вань ини. Со вакытэ ик Удмуртиысь предприятиосын воштон ёзъёсты асьме дорын поттон пумысен кенешонъёс мыно. Тегъёс: гуртвозёс ОльгаАбрамова Удмуртия мерттӥськон Ижкар  